Wanneer jy bang word omdat jy beter voel | Maroela Media
Dagboek van 'n wipplankryer:
Dag 131 ná die hospitaal
Ek voel die afgelope twee weke beter.
Ek het weer bietjie energie. Ek kry meer gedoen. My geheue is nog nie watwonders nie, maar ek voel effektiewer. Ek is uiteindelik weer op die pad boontoe van die onderpunt van die wipplank af. Niks het verander nie. Ek het vandag net besef. Dit gaan wel beter. Dit het wel sewe maande geneem om tot hier te kom. Ek hou van hierdie plek, maar dit maak my bang.
Die doel is om iewers in die middel 'n ewewig te probeer kry en nie te veel op en af te skommel nie. Vir my is dit 'n baie moeilike balanseertoertjie.
Ek is bly ek voel beter. Dit is lekker. Want uiteindelik beur ek nie meer teen die depressie op nie. Ek het ver genoeg opgespring om vry te breek van die swaartekrag van die bekende diep gat. Ek voel ek het weer vlerke. Ek haal weer asem. Ek wens ek kon altyd hier bly. Maar ek weet. Die op van elke sprong eindig altyd weer. Ek vlieg elke keer tot net bietjie te naby aan die son. En alles wat opgaan, kom weer af.
Is ek al klaar weer verby die "normaal"? Die gesonde "middel"? Wat is dit om normaal te wees? Wat is 'n realistiese teiken vir my dagtake? Hoe bestuur ek my malende gedagtes wat heeltyd vir my sê "meer en meer"? Hoe hard moet ek werk en hoe lank moet ek aanhou voor ek rem begin trap? Dalk is dít die probleem. Ek is gemaak sonder remme. Is dit 'n fabrieksfout of bloot my doring in die vlees?
Is dit realisties om normaal te jaag? Of moet ek die op-euforie geniet terwyl dit hier is?
Ja, om beter te voel is beter, maar dit maak my bang.
Ek huil vir jou, mag die liewe Vader jou genadig wees en jou verlos van hierdie hel. Die enigste mense wat dit verstaan is die wat self daar is en was.
Jy gaan nou dink ek praat nonsens , maar ek het aan depressie gelei wat ander mense se depressie soos n dag op die strand laat lyk het en na jare van lyding het ek ontdek dit is alles net n swak lewer onder druk maak seker jy eet elke dag drie borde vol spinasie , braai uie en knoffel wat fyn gemaal is in olyf olie en eet dit ten minste een maal per dag eet gereeld, ten minste twee maal n week tuna , soveel vetterige vis as wat jy kan , los rooi vleis daar is te… Lees meer »
Moira hou net vas! Daar is baie meer begrip daar buite as wat jy dink. Die HERE se genade is eindeloos – en van die belangrikste is die korrekte medikasie. Moet net nie opgee nie – NOOIT opgee nie!
Waar kry mens vir jou man die regte hulp vir bipolar depressie in Kempton Park ek dink nie hy is op die regte medikasie nie, hy bly in daai gat wegsink en ontrek hom van alles en almal en dit worry my ek weet nie hoe om te help nie. Hy slaap al sy tyd om wat hy nie by die werk is nie, ek wil hom help maar weet nie hoe nie en wil hom nie verloor nie…
Hallo Amanda, Ek het in een van my vorige artikels geskryf oor my besoek aan 'n psigiatriese hospitaal. Lees gerus die artikel. 'n Mens moet by 'n goeie psigiater uitkom – iemand by wie jy gemaklik voel. Kry 'n tweede of derde opinie indien nodig. Bipolêr beteken dat jy wel vir die res van jou lewe 'n Wipplankryer sal wees, maar die behandeling kan die oppe en affe verminder. 'n Mens gebruik gewoonlik 'n gemoedstabiliseerder en indien nodig, ook iets vir angs as dit 'n probleem is. Die groot deurbraak kom wanneer mens besef dit is werklik 'n fisiese siekte… Lees meer »